فطرت اور سیدنا ابراہیمؑ کے خوابِ ذبح سے متعلق ایک اشکال
“نبی اکرم ﷺ اور سیدنا موسیٰؑ کے حوالے سے بات کسی حد تک سمجھ آتی ہے، کیونکہ وہاں معاملہ براہِ راست مشاہدے اور سماعت کا تھا۔ نبی ﷺ نے جبرائیلؑ کو دیکھا اور سیدنا موسیٰؑ نے براہِ راست کلام سنا، اس لیے اس تجربے کے ماخذ کے بارے میں یقین کی بات قابلِ فہم ہے۔ لیکن خواب کا معاملہ مختلف ہے، کیونکہ خواب اس نوعیت کا براہِ راست تجربہ نہیں ہوتا۔ مزید یہ کہ ان دونوں مواقع پر کوئی ایسی بات نہیں کہی جا رہی تھی جو بظاہر غیر فطری یا غیر معمولی نوعیت کی ہو، اس لیے اسے قبول کرنے میں بھی کوئی خاص اشکال نہیں۔ لیکن آپ نے ایک اہم تعبیر استعمال کی ہے: ‘سچا خواب’۔ میرا سوال یہی ہے کہ خواب کو ‘سچا’ قرار دینے کی بنیاد کیا ہے؟ یعنی یہ کیسے طے ہوا کہ یہ واقعی وحیِ الٰہی تھی؟ کیا یہ امکان نہیں کہ وہ خواب درحقیقت وسوسہ ہو؟ اسی لیے سیدنا ابراہیمؑ نے پہلی بار اسے غیر معمولی خیال سمجھ کر نظر انداز کیا ہو، دوسری بار بھی اسے اہمیت نہ دی ہو، لیکن تیسری بار یہ سمجھ بیٹھے ہوں کہ یہ خدا کی طرف سے ہے؟ مزید یہ بھی پیشِ نظر رہنا چاہیے کہ اُس زمانے میں انسانوں کی قربانی کو خدا کی خوشنودی حاصل کرنے کا ایک معروف ذریعہ سمجھا جاتا تھا۔ تو کیا یہ ممکن نہیں کہ اُس دور کے رائج تصورات اور سماجی و مذہبی ماحول کے اثر سے سیدنا ابراہیمؑ نے یہ گمان کر لیا ہو کہ یہ خواب خدا کی طرف سے ہے، حالانکہ حقیقت میں معاملہ کچھ اور ہو؟”